
 10.7.2020
 BG
 Официален вестник на Европейския съюз
 L 221/122
 РЕГЛАМЕНТ ЗА ИЗПЪЛНЕНИЕ (ЕС) 2020/1002 НА КОМИСИЯТА
 от 9 юли 2020 година
 за предоставяне на дерогация от Регламент за изпълнение (ЕС) 2019/2072 по отношение на изискванията за въвеждането в Съюза на дървен материал от ясен с произход от или преработен в Съединените щати
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) No 228/2013, (ЕС) No 652/2014 и (ЕС) No 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 41, параграф 2 от него,
 като има предвид, че:
 (1)
 С Решение за изпълнение (ЕС) 2018/1203 на Комисията (2) се разрешава на държавите членки да предоставят временна дерогация от някои разпоредби на Директива 2000/29/ЕО на Съвета (3) по отношение на специалните изисквания за въвеждане в Съюза на дървен материал от ясен Fraxinus L.) с произход от или преработен в Съединените щати.
 (2)
 Директива 2000/29/ЕО бе отменена и заменена с Регламент (ЕС) 2016/2031. Приложения I—V към посочената директива бяха заменени с Регламент за изпълнение (ЕС) 2019/2072 на Комисията (4), с който бяха определени правила и изисквания за въвеждането в Съюза на някои растения, растителни продукти или други обекти.
 (3)
 В съответствие с член 8, параграф 1 от Регламент (ЕС) 2019/2072 във връзка с точка 87 от приложение VII към посочения регламент въвеждането в Съюза на дървесина от ясен, с произход от или преработена в Съединените щати („посочения дървен материал“), се извършва при условие че бъдат изпълнени някои специални изисквания с цел да се избегне рискът от разпространение в Съюза на вредителя Agrilus planipennis Fairmaire. Тези изисквания се различават до известна степен от изискванията, определени с Решение за изпълнение (ЕС) 2018/1203, по отношение на въвеждането в Съюза на посочения дървен материал и неговите инспекция и надзор.
 (4)
 Въз основа на скорошни одити, извършени от Комисията през 2018 г. и 2019 г., се стигна до заключението, че посредством прилагането, под неин официален контрол, на изискванията, определени в Решение за изпълнение (ЕС) 2018/1203, Съединените щати гарантират ниво на фитосанитарна защита, равностойно на предвиденото в изискванията по точка 87, букви а) и б) от приложение VII към Регламент за изпълнение (ЕС) 2019/2072.
 (5)
 Решение за изпълнение (ЕС) 2018/1203 се прилага до 30 юни 2020 г. На 16 януари 2020 г. Съединените щати поискаха удължаване на срока на действие на тази дерогация след 30 юни 2020 г.
 (6)
 С цел да се гарантира непрекъснатост на вноса на дървен материал от ясен, добит или преработен в Съединените щати, е целесъобразно да се предвиди дерогация от член 8, параграф 1 и точка 87, букви а) и б) от приложение VII към Регламент за изпълнение (ЕС) 2019/2072, така че да се позволи въвеждането на посочения дървен материал в Съюза, при условие че се спазват специалните изисквания, отразяващи, с някои адаптации, изискванията, определени